钦定古今图书集成/明伦汇编/官常典/第092卷 > 周恭肃王元俨
## 钦定古今图书集成/明伦汇编/官常典/第092卷 > 周恭肃王元俨

按《宋史》本传，元俨少奇颖，太宗特爱之，每朝会宴集，
多侍左右。帝不欲元俨早出宫，期以年二十始就封，
故宫中称为“二十八太保。”盖元俨于兄弟中行第八
也。真宗即位，授检校太保、左卫上将军，封曹国公。明
年为平海军节度使，拜同中书门下平章事，加检校
太傅，封广陵郡王，封泰山，改昭武、安德军节度使，进封荣王。祀汾阴，加兼侍中，改镇安静、武信，加检校太
尉。祠太清宫，加兼中书令。坐侍婢纵火延燔禁中，夺
武信节，降封端王。出居故驸马都尉石保吉第，每见
帝，痛自引过，帝悯怜之。寻加镇海、安化军节度使，封
彭王，进太保。仁宗为皇子，加太傅。历横海、永清、保平、
定国节度、陕州大都督，改通王、泾王。仁宗即位，拜太
尉、尚书令兼中书令，徙节镇安、忠武，封定王，赐赞拜
不名，又赐诏书不名。天圣七年，封镇王，又赐剑履上
殿。明道初，拜太师，换《河阳三城》、武成节度，封孟王，改
永兴、凤翔、京兆尹，封荆王，迁雍州、凤翔牧。景祐二年，
大封，拜宗室，授荆南、淮王节度大使，行荆州、扬州牧，
仍赐入朝不趋。元俨广颡丰颐，严毅不可犯，天下崇
惮之，名闻外夷。事母王德妃孝，妃每有疾，躬侍药，晨
夕盥洁，焚香以祷，至忧念不食。母丧，哀戚过人。平生
寡嗜欲，惟喜聚书，好为文词，颇善二王书，工飞白。仁
宗冲年即位，章献皇后临朝，自以属尊望重，恐为太
后所忌，深自沈晦，因阖门却绝人事，故谬语阳狂，不
复预朝谒。及太后崩，仁宗亲政，益加尊宠，凡有请报
可，必手书谢牍。方陕西用兵，上所给公用钱岁五十
万以助边费，帝不欲拒之，听入其半。尝问翊善王涣
曰：“元昊平未？”对曰：“未也。”曰：“如此安用宰相为？”闻者畏
其言。庆历三年冬，大雨雪，木冰，陈、楚之地尤甚，占者
曰：“忧在大臣。”既而元俨病甚，上忧形于色，亲至卧内，
手调药，屏人与语，久之，所对多忠言。赐白金五千两，
固辞不受，曰：“臣羸惫且死，将重费家国矣。”帝为嗟泣。
明年正月薨。赠天策上将军、徐兖二州牧、燕王，谥恭
肃。比葬，三临其丧，诏以元俨墨迹及所为诗分赐宰
臣，馀藏秘阁。子十三人：允熙、允良、允迪、允初，馀皆早
卒。熙宁中，以允良子宗绛嗣封吴国公。徽宗改封吴
王为周王。